Die Pos | Sport | Hansies slaggereed vir Bosveld-interhoër 2018
23 February 2018 l Marietjie Steenkamp l Views: 137 l 28 days ago
Jan-Hendrik Eberson, o.16, hardloop hier in die 400 m-hekkies tydens 'n byeenkoms in Pretoria vroeër vanjaar.
Volgens George Klopper, hoof van die skool, is die skool se atlete slaggereed vir die 2018-seisoen en sien hulle met geesdrif uit na die interhoër.
"Die Hansies was vanaf 2011 tot 2015 die wenners van die prestasiebeker en met die toewyding van die Hansies, hul liefde, lojaliteit en passie sal ons poog om weer hierdie gesogte trofee in 2018 na Hansieland terug te bring," het Klopper gesê.
Ondanks die feit dat Hans Strijdom nie altyd groot getalle leerders gehad het nie, is die skool nog altyd 'n krag om mee rekening te hou. Dit is juis daarom dat hulle dié trofee veilig in hul uitstalkas het. "Daar word hard gewerk om die atlete te motiveer om deel te neem en die beste moontlike span saam te stel. Kinders neem met entoesiasme deel. Vir Hoërskool Hans Strijdom is elke atleet wat deelneem, reeds 'n wenner," het Tertia Lombard, atletiekorganiseerder, gesê.
Elke Hansie wat deelneem, sal sy of haar atletiekdrag met trots dra en daarna streef om ware sportmangees aan die dag te lê. Die blou en maroen van die Hansie-atlete sal in elke item sigbaar wees, sowel as die liefde, lojaliteit en passie waarmee hulle alles aanpak, het Klopper gesê.
Atlete van die skool wat in besonder dopgehou kan word, is Yvette Swan wat aan die 90 m- en 300 m-hekkies, asook die skyfwerp gaan deelneem en Macayla Treurnich (o.15) aan die 800 m, 1 500 m en die verspring.
In die o.16-kamp sal Jan-Hendrik Eberson aan die 800 m, 110 m-hekkies, 400 m-hekkies deelneem en Wilma Nel (o.16) aan die verspring, gewigstoot en skyfwerp. Elrize Venter (o.17) is 'n gewigstoot-, spiesgooi- en skyfwerpatleet en Xander Knouwds (o.19) is 'n hoogspringatleet.